**GYÖNGYÖSPATA VÁROS ÖNKORMÁNYZAT KÉPVISELŐ-TESTÜLETÉNEK**

**\_/2014. (XI. \_\_.) önkormányzati rendelete**

**az Önkormányzat és szervei Szervezeti és Működési Szabályzatáról**

Gyöngyöspata Város Önkormányzatának Képviselő-testülete az Alaptörvény 32. cikk (1) bekezdés d) pontjában kapott felhatalmazás alapján az Alaptörvény 32. cikk (2) bekezdés első fordulatában, illetve Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (4) bekezdés a) pontjában meghatározott feladatkörében eljárva az alábbi jogszabályt alkotja:

**I. Fejezet**

**ÁLTALÁNOS RENDELKEZÉSEK**

**1. §**

**Az önkormányzat elnevezése, székhelye, működési területe, pecsétje**

(1) Az önkormányzat hivatalos elnevezése:

**Gyöngyöspata Város Önkormányzata** (a továbbiakban: Önkormányzat).

(2) Az Önkormányzat székhelye: **3035 Gyöngyöspata, Fő út 65.**

(3) Az önkormányzati jogok gyakorlásával felruházott szervezet:

**Gyöngyöspata Város Önkormányzatának Képviselő-testülete**

(4) Az Önkormányzat illetékességi területe: **Gyöngyöspata Város közigazgatási területe**

(5) Az önkormányzat hivatalos honlapja: [www.gyongyospata.hu](http://www.gyongyospata.hu)

(6) Az önkormányzat önállóan, szabadon és demokratikusan, széleskörű nyilvánosság mellett intézi a helyi közügyeket, gyakorolja a helyi önkormányzati közhatalmat, gondoskodik a közszolgáltatásokról. Az önkormányzati jogokat a város lakossága a közvetlenül megválasztott képviselőkből álló Képviselő-testület útján, vagy közvetlenül, a népszavazáson való részvétellel gyakorolja.

(7) Az önkormányzati feladatokat a képviselő-testület és szervei látják el.

**2. §**

**Az önkormányzat jelképei, kitüntetései**

(1) Az Önkormányzat jelképei: a címer, a zászló és a pecsét. Az önkormányzat a jelképek használatát önálló önkormányzati rendeletben szabályozza.

(2) A helyi kitüntetések és elismerő címek adományozására vonatkozó szabályokat önálló önkormányzati rendeletben szabályozza.

(3) Az önkormányzat adó-, törzs-, és bankszámlaszáma:

1. Az önkormányzat törzsszáma: **729040**
2. Az önkormányzat adószáma: **15729040-1-10**
3. Az önkormányzat KSH számjele: **15729040-8411-321-10**
4. Az önkormányzat bankszámlaszáma: **62000019-11018874**

**II. fejezet**

**RÉSZLETES RENDELKEZÉSEK**

**3. §**

**Az önkormányzati feladat- és hatáskörök**

(1) A Képviselő-testület ellátja a jogszabályban ráruházott és az önként vállalt feladatokat és hatásköröket.

(2) A Képviselő-testület hatásköreit – figyelemmel a Mötv. 41. § (4) bekezdésére – a polgármesterre, a bizottságaira a törvényben meghatározottak szerint átruházhatja.

(3) A Képviselő-testület által polgármesterre, a jegyzőre és bizottságaira átruházott feladat és hatásköröket az SZMSZ 1. sz. melléklete tartalmazza.

(4) A Képviselő-testület által átruházott hatáskör tovább nem ruházható.

(5) A települési képviselő kezdeményezheti, hogy a Képviselő-testület vizsgálja felül bizottságának, a polgármesternek, a helyi nemzetiségi önkormányzat testületének, társulásának – a Képviselő-testület által átruházott – önkormányzati ügyben hozott döntést.

**(6) A képviselő-testület hatásköréből nem ruházható át:**

1. **a rendeletalkotás;**
2. **szervezetének kialakítása és működésének meghatározása, a törvény által hatáskörébe utalt választás, kinevezés, vezetői megbízás;**
3. **a helyi népszavazás elrendelése, kitüntetések és elismerő címek alapítása;**
4. **a gazdasági program, a hitelfelvétel, a kötvénykibocsátás, a kölcsönfelvétel vagy más adósságot keletkeztető kötelezettségvállalás, államháztartáson kívüli forrás átvétele, átadása;**
5. **önkormányzati társulás létrehozása, megszüntetése, abból történő kiválás, a társulási megállapodás módosítása, társuláshoz, érdekképviseleti szervezethez való csatlakozás, abból történő kiválás;**
6. **megállapodás külföldi önkormányzattal való együttműködésről, nemzetközi önkormányzati szervezethez való csatlakozás, abból történő kiválás;**
7. **intézmény alapítása, átszervezése, megszüntetése;**
8. **közterület elnevezése, köztéri szobor, műalkotás állítása;**
9. **eljárás kezdeményezése az Alkotmánybíróságnál;**
10. **állásfoglalás intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti;**
11. **a települési képviselő, polgármester méltatlansági és a vagyonnyilatkozati eljárással kapcsolatos, továbbá összeférhetetlenségi ügyében való döntés;**
12. **az önkormányzati képviselői megbízatás megszűnéséről való döntés, ha a képviselő egy éven át nem vesz részt a képviselő-testület ülésén;**
13. **a településfejlesztési eszközök és a településszerkezeti terv jóváhagyása;**
14. **területszervezési kezdeményezés;**
15. **amit törvény a képviselő-testület át nem ruházható hatáskörébe utal.**
16. **a bíróságok ülnökeinek megválasztása;**

**(7) A Képviselő-testület a Mötv. 42. §-ban felsorolt hatáskörökön kívül nem ruházhatja át:**

1. **a Képviselő-testület munkatervének elfogadását,**
2. **civil szervezetek részére történő támogatás megállapítását.**

**4. §**

(1) A helyi közügyek, valamint a helyben biztosítható közfeladatok körében ellátandó helyi önkormányzati feladatokat a Mötv. valamint más törvény határozhat meg.

(2) Az ellátott feladatok kormányzati funkcióba sorolását a rendelet 1. számú függeléke tartalmazza.

(3) Az önkormányzat a feladatai ellátását, közszolgáltatások biztosítását a 2. számú mellékletben felsorolt intézmények közvetlen vagy társulásban történő működtetésével, megállapodás alapján történő hasznosításával látja el.

(4) Az önkormányzat helyi közügy önálló megoldását akkor vállalja, ha nem veszélyezteti a kötelező feladatok ellátását és az önként vállalt feladatok ellátásához szükséges anyagi, személyi és technikai feltételek biztosítottak.

(5) Az önkormányzat által ellátott közszolgáltatások, valamint az önként vállalt (többlet) feladatok tárgyában – a lakosság igényei és az anyagi lehetőségek alapján – a gazdálkodást meghatározó pénzügyi tervben, az éves költségvetésben – fedezet biztosításával egyidejűleg – kell állást foglalnia a képviselő-testületnek.

**5. §**

(1) A képviselő-testület tevékenységének és a település fejlesztésének irányvonalát, valamint a kiemelt célokat az önkormányzat gazdasági ciklusprogramja tartalmazza. A gazdasági ciklusprogramot a polgármester az alakuló ülést követő hat hónapon belül terjeszti a képviselő-testület elé. A program végrehajtását az éves költségvetési rendelet tartalmazza.

(2) A Képviselő-testület helyi közszolgáltatások szervezésében, a területfejlesztésben, és gazdaságszervező munkában együttműködik a megyei önkormányzattal, valamint a kistérség önkormányzataival. Az együttműködés célja a megyei és kistérségi tervek, koncepciók, elképzelések kidolgozásában való közvetlen részvétel, valamint azok egyeztetése a helyi elképzelésekkel.

**(3) A folyamatos és rendszeres kapcsolattartás a polgármester, illetve a jegyző feladata, akik rendszeresen tájékoztatják a Képviselő-testületet.**

**6. §**

(1) A képviselő-testület az előre látható feladatok jobb előkészítése érdekében éves munkatervet fogad el. A munkatervben legalább hat ülés időpontját, napirendjét, a napirend előadóját meg kell határozni.

A munkaterv tartalmazza:

1. a képviselő-testületi ülések – ide nem értve a rendkívüli és dísz-testületi ülést - tervezett időpontját, amely azonban nem köti a polgármestert az összehívásnál,
2. az egyes ülésen megtárgyalásra tervezett, jelentősebb súlyú rendelettervezet, hosszabb távú stratégia, koncepció vagy programterv elfogadására vonatkozó javaslat és beszámoló felsorolását,
3. a napirendi pont előterjesztőjét - aki felelős az előterjesztés elkészítéséért.

(2) A munkaterv összeállításához a polgármester javaslatot kérhet a munkatervben megjelölt napirendi pontok szerinti előterjesztésekben érintett személyektől, illetve szervezetektől.

(3) A munkatervet a polgármester terjeszti a képviselő-testület elé.

(4) A munkaterv iránymutatás, így annak végrehajtása nem kötelező, módosítása nem szükséges, ha a munkatervhez képest időpont vagy napirend tekintetében bármilyen változás történik.

**III. fejezet**

**A KÉPVISELŐ-TESTÜLET ÉS SZERVEI**

**7. §**

**Önkormányzati képviselők**

**(1) A Képviselő-testület a polgármester és a 6 települési önkormányzati képviselő.**

**(2) A Képviselő-testületi tagok névsorát az SZMSZ 2. számú függeléke tartalmazza.**

**(3) A képviselő a Mötv-ben rögzített jogok és kötelezettségek mellett köteles**

1. **tevékenyen részt venni a képviselő-testület munkájában,**
2. **köteles előzetesen írásban vagy szóban bejelenteni, ha a képviselő-testület vagy bizottságának ülésén a megjelenésben akadályoztatva van,**
3. **olyan magatartást tanúsítani, amely méltóvá teszi a közéleti tevékenységre, a választók bizalmára,**
4. **kapcsolatot tartani a település polgáraival, illetve a különböző önszerveződő lakossági közösségekkel, helyi civil szervezetekkel.**

**(4) A képviselők juttatásait a Képviselő-testület külön rendeletben határozza meg.**

**(5) A helyi önkormányzati képviselők jogállásának egyes kérdéseiről szóló 2000. évi XCVI törvény 10/A §-ban meghatározott vagyonnyilatkozat tételének, valamint köztartozásmentes adózói nyilvántartásba vétel elmulasztása esetén – annak benyújtásáig – a képviselő a képviselői jogait nem gyakorolhatja és a képviselői megbízatásával kapcsolatban meghatározott juttatásokban nem részesülhet.**

**8. §**

**Bizottságok**

(1) A Képviselő-testület egyes önkormányzati feladatok ellátására a következő állandó bizottságokat hozza létre:

1. Pénzügyi Bizottság 5 fő
2. Ügyrendi, Környezetvédelmi és Közbiztonsági Bizottság 5 fő
3. Oktatás, Kulturális és Sport Bizottság 5 fő
4. Szociális és Egészségügyi Bizottság 5 fő
5. Városfejlesztési és Pályázati Bizottság 5 fő

(2) A tagokat és a bizottság elnökét a képviselő-testület választja meg. A tagok névsorát a 3. számú függelék tartalmazza.

(3) A bizottságot annak elnöke képviseli.

**(4) A tagok megválasztása során figyelemmel kell lenni arra, hogy a bizottság munkájába kerüljenek bevonásra az adott területen tevékenykedő, nagy tapasztalattal és szakértelemmel rendelkező külső résztvevők is.**

(5) A képviselő-testület az egyes bizottságok által ellátandó feladatokat az 3. számú mellékletben határozza meg.

**(6) A bizottság feladata elsősorban a képviselő-testület munkájának elősegítése. A döntés előkészítő feladatuk körében a bizottságok jogosultak:**

1. **bármely ügyet a képviselő-testületi ülés elé terjeszteni,**
2. **az indítványokat a képviselő-testületi ülés előtt megtárgyalni és ezt követően a képviselő-testület elé terjeszteni,**
3. **felkérhetik a polgármestert adott témakörök megvizsgálására és előkészítésére határidő megjelölésével külső szakembereket a bizottság munkájába bevonni.**

**(7) A munkatervben elfogadott napirendi pontok csak – az előterjesztés tárgya szerint illetékes – bizottsági megtárgyalást követően terjeszthetők a képviselő-testület elé.**

**(8) Az előterjesztés tárgya szerint illetékes bizottság állásfoglalásával kell a képviselő-testület elé terjeszteni a rendeletek elfogadásával, - módosításával, hatályon kívül helyezésével kapcsolatos előterjesztéseket.**

**(9) A Képviselő-testület esetenkénti feladatokra ideiglenes bizottságokat hozhat létre.**

**(10) Az állandó bizottságok működésére vonatkozó jogszabályokat e bizottságoknál is értelemszerűen alkalmazni kell.**

**9. §**

## Munkacsoport

**(1) A Képviselő-testület egy konkrét ügy kivizsgálására, megoldási javaslat kidolgozására, az ezzel kapcsolatos feladatok ellátásának idejére munkacsoportot hozhat létre.**

**(2) A munkacsoport megbízatása a Képviselő-testület által megszabott feladat elvégzéséről készült Képviselő-testületi előterjesztés Képviselő-testület általi elfogadásáig tart.**

**10. §**

**A polgármester**

(1) A polgármester megbízatását főállású foglalkoztatási jogviszonyban látja el. A polgármester foglalkoztatási viszonyával kapcsolatos szabályokat, valamint az összeférhetetlenségre vonatkozó rendelkezéseket a Mötv. szabályozza. A polgármester megválasztását követően esküt tesz a képviselő-testület előtt. Jogai és kötelezettségei a megválasztásával keletkeznek, a megbízatás megszűnésével szűnnek meg.

(2) A képviselő-testület elnöke a polgármester. A polgármester összehívja és vezeti a képviselő-testület ülését, valamint képviseli a képviselő-testületet.

(3)A polgármester tagja a képviselő-testületnek, a képviselő-testület határozatképessége, döntéshozatala, működése szempontjából önkormányzati képviselőnek tekintendő.

(4) A polgármester illetményét és ennek emelését jogszabályi keretek között a képviselő-testület állapítja meg.

**(5) A polgármester tekintetében a munkáltatói jogokat a képviselő-testület gyakorolja.**

**(6) A polgármester**

1. **a képviselő-testület döntései szerint és saját hatáskörében irányítja a polgármesteri hivatalt,**
2. **a jegyző javaslatainak figyelembevételével meghatározza a polgármesteri hivatal feladatait az önkormányzat munkájának a szervezésében, a döntések előkészítésében és végrehajtásában;**
3. **dönt a jogszabály által hatáskörébe utalt államigazgatási ügyekben, hatósági hatáskörökben, egyes hatásköreinek gyakorlását átruházhatja az alpolgármesterre, a jegyzőre, a polgármesteri hivatal ügyintézőjére;**
4. **a jegyző javaslatára előterjesztést nyújt be a képviselő-testületnek a hivatal belső szervezeti tagozódásának, létszámának, munkarendjének, valamint ügyfélfogadási rendjének meghatározására;**
5. **a hatáskörébe tartozó ügyekben szabályozza a kiadmányozás rendjét;**
6. **gyakorolja a munkáltatói jogokat a jegyző tekintetében;**
7. **gyakorolja az egyéb munkáltatói jogokat az alpolgármester és az önkormányzati intézményvezetők tekintetében.**

**(7) A polgármester önkormányzati rendeletben meghatározott értékhatárig dönt a forrásfelhasználásról, döntéséről tájékoztatja a képviselő-testületet.**

**(8) A polgármester döntést hozhat, ha a Képviselő-testület – határozatképtelenség vagy elfogadott határozat hiánya miatt – két egymást követő alkalommal ugyanazon ügyben nem hozott döntést, és halaszthatatlan ügyről van szó, kivéve a Képviselő-testület át nem ruházható hatáskörébe tartozó döntést.**

**(9) A polgármester egyetértési jogot gyakorol a Polgármesteri Hivatal köztisztviselői tekintetében a kinevezésnél, a vezetői megbízásnál, a vezetői megbízás visszavonásánál, a felmentésnél és a jutalmazásnál.**

**11. §**

**Az alpolgármester**

(1) A Képviselő-testület – a saját tagjai közül a polgármester javaslatára, titkos szavazással, a Képviselő-testület megbízatásának időtartamára – a polgármester helyettesítésére, munkájának segítésére alpolgármestert választ.

(2) Az alpolgármester társadalmi megbízatásban látja el feladatait. Az alpolgármester a polgármester irányításával végzi munkáját.

(3) A polgármester távolléte vagy tartós akadályoztatása esetén az alpolgármester teljes jogkörrel helyettesíti a polgármestert.

**12. §**

**A jegyző**

(1) A polgármester – pályázat alapján – a jogszabályban megállapított képesítési követelményeknek megfelelő Jegyzőt nevez ki, határozatlan időre.

(2) A jegyző a polgármester útmutatása alapján gondoskodik az önkormányzat működésével kapcsolatos feladatok ellátásáról.

Ennek keretében:

1. dönt a jogszabály által hatáskörébe utalt államigazgatási ügyekben;
2. gyakorolja a munkáltatói jogokat a polgármesteri hivatal köztisztviselői és munkavállalói tekintetében, továbbá gyakorolja az egyéb munkáltatói jogokat – ha van – az aljegyző tekintetében;
3. gondoskodik az önkormányzat működésével kapcsolatos feladatok ellátásáról;
4. tanácskozási, előterjesztési és módosító indítvány benyújtásának jogával vesz részt a képviselő-testület, a képviselő-testület bizottságának ülésén;
5. **jelzi a képviselő-testületnek, a képviselő-testület szervének és a polgármesternek, ha a döntésük, működésük jogszabálysértő;**
6. **évente beszámol a képviselő-testületnek a hivatal tevékenységéről;**
7. döntésre előkészíti a polgármester hatáskörébe tartozó államigazgatási ügyeket;
8. **dönt azokban a hatósági ügyekben, amelyeket a polgármester ad át;**
9. dönt a hatáskörébe utalt önkormányzati és önkormányzati hatósági ügyekben;
10. a hatáskörébe tartozó ügyekben szabályozza a kiadmányozás rendjét.
11. előkészítteti a képviselő-testület és a bizottságok elé kerülő előterjesztéseket,
12. gondoskodik a képviselő-testület üléseiről szóló jegyzőkönyv elkészítéséről,
13. a polgármesterrel közösen aláírja az önkormányzati rendeletet és a képviselő-testület üléséről készült jegyzőkönyvet,
14. az ülést követő 15 napon belül megküldi a Heves Megyei Kormányhivatal vezetőjének a képviselő-testület, a bizottság ülésről készült jegyzőkönyvet, a polgármester saját és átruházott önkormányzati hatáskörben hozott határozatát, és a bizottság határozatát,
15. a Polgármesteri Hivatal köztisztviselőinek közreműködésével ellátja a bizottságok működésének ügyviteli feladatait.

**13. §**

A jegyző távolléte, tartós akadályoztatása, vagy tisztségének betöltetlensége esetén – legfeljebb hat hónap időtartamra – a jegyzői feladatok ellátására jogosult, a polgármesterrel közös egyetértésben kijelölt köztisztviselő(k) személyét (helyettes) a jelen rendelet 3. sz. melléklet tartalmazza.

**14. §**

**Társulások**

(1) Az önkormányzat feladatainak hatékonyabb, célszerűbb, gazdaságosabb és ésszerűbb megoldása érdekében társulásokban vesz részt.

(2) A társulás célja és rendeltetése:

1. társult településsel vagy településekkel együtt közös intézmény fenntartása,
2. tervek, fejlesztési koncepciók, programok egyeztetése, közös megvalósítása,
3. a lakossági szükségletek kielégítésére szolgáló beruházási és településfejlesztési tervek összehangolása,
4. a lakosság szélesebb körének a közügyekbe való bevonása, a közös érdekképviselet, közös fellépés meghatározott közös érdekű feladatok ellátására.

(3) A képviselő-testület a rendelkezésre álló eszközökkel támogatja a választópolgárok olyan öntevékeny társulásait is, amelyek céljuk és rendeltetésük szerint a helyi önkormányzati feladatok, közügyek megoldására irányulnak.

**IV. Fejezet**

**A KÉPVISELŐ-TESTÜLET és a BIZOTTSÁGOK MÜKÖDÉSE**

**15. §**

**A képviselő-testület megalakulása**

(1) Az újonnan megválasztott képviselő-testületet a megválasztott polgármester a választást követő 15 napon belüli időpontra hívja össze, kivéve, ha a korábban megválasztott polgármester az eredménytelen polgármester-választás miatt hivatalban marad, akkor a hivatalban maradt polgármester hívja össze a képviselő-testületet.

(2) Az alakuló ülés meghívóját és a javasolt napirendi pontokat a polgármester állítja össze

(3) A képviselő-testület alakuló ülését a polgármester nyitja meg és vezeti. A megnyitást követően a helyi választási bizottság (HVB) elnöke tájékoztatást ad a választások lefolyásáról és hivatalos eredményéről.

(4) A tájékoztatást követően a HVB elnöke a megválasztott polgármesternek átadja a megbízólevelét, majd a polgármester a képviselő-testület előtt esküt vagy fogadalmat (a továbbiakban: eskü) tesz, melyről okmányt ír alá.

(5) Az eskütételt követően a polgármester a HVB elnökkel együtt átadja a képviselőknek a megbízólevelüket. A megbízólevelek átvételét követően a képviselők a polgármester előtt esküt tesznek, melyről okmányt írnak alá.

(6) Az alakuló ülésen más napirendi pont tárgyalására ezt követően kerülhet sor.

(7) Az alakuló ülésen a képviselő-testület dönt a polgármester illetményéről és a költségtérítéséről. Sor kerülhet alpolgármester-választásra is, mely esetben a polgármester javaslata alapján az alpolgármesteri tiszteletdíjról és költségtérítésről is dönteni szükséges.

(8) Az alakuló ülésre a rendes ülésre vonatkozó szabályok az e §-ban foglalt eltéréssel alkalmazandók.

**16. §**

**A képviselő-testület ülései**

(1) A képviselő-testületalakuló, rendes, rendkívüli ülést és ünnepi dísz-képviselőtestületi (a továbbiakban: dísz-testületi ülés) tart.

(2) Az alakuló ülésre az 15. §-ban foglalt rendelkezések az irányadók.

(3) A képviselő-testület rendes ülést – június és július hónapok kivételével – a nyári szabadságolások miatt nem ülésezik – évente 10 alkalommal tart az éves munkatervének megfelelően, elsődlegesen minden hónap utolsó hetében, lehetőség szerint hétfői napon, de akadályoztatás esetén, más napokon is lehetséges. Az ülések kezdő időpontja délelőtt 9 óra, vagy délután 14 óra.

(4) rendkívüli ülést hív össze a polgármester, ha azt

a) szükségesnek tartja, vagy

b) jogszabály kötelezővé teszi, így különösen

ba) a települési képviselők egynegyedének,

bb) a képviselő-testület bizottságának,

bc) a kormányhivatal vezetőjének indítványára;

bd) népi kezdeményezésre, ha ennek külön rendeletben előírt feltételei fennállnak

**(4/A) A (4) bekezdésben foglaltakon kívül bármely képviselő, továbbá a jegyző is indítványozhatja képviselő-testületi ülések tartását, mely esetben a polgármester dönt az indítványban foglaltak teljesítéséről. A rendkívüli ülés napirendjére vonatkozó javaslat interpellációt és kérdést nem tartalmazhat.**

**(4/B) A (4) bekezdés b) pontjában foglalt ülés esetén, az ülés tartását indítványozó az indítványt a polgármesterhez írásban eljuttatja. Ebben az esetben a polgármester a rendkívüli ülést az indítvány kézhezvételétől számított 15 napon belülre összehívja. Egyéb indítványozó esetében a rendkívüli ülés összehívására irányuló indítványt az indítványozó az ülés javasolt időpontja előtt legalább 15 nappal korábban írásban juttatja el a polgármesterhez. Az indítvány tartalmazza a kezdeményezés indokát, az ülés javasolt időpontját és a napirendjére vonatkozó javaslatot.**

**A képviselő-testület rendkívüli ülésének indokát, tervezett időpontját, helyszínét és napirendjét a polgármester határozza meg. A rendkívüli ülés napirendjére vonatkozó javaslatban szereplő napirendi ponton kívül a polgármester más napirendi pontra is javaslatot tehet.**

**17. §**

A Képviselő-testület üléseit a Polgármesteri Hivatal épületében tartja, de a polgármester más napra, más időpontra továbbá más helyszínekre is összehívhatja úgy a rendes, mint a rendkívüli ülést az ülések nyilvánosságának biztosítására vonatkozó rendelkezések figyelembe vétele mellett.

**18. §**

**Az ülés összehívása**

(1) Az üléseket a polgármester, annak távollétében az alpolgármester hívja össze és vezeti. Az ülés meghívóját és az előterjesztéseket a képviselőknek, a tanácskozási joggal meghívottaknak olyan időpontban kell megküldeni, hogy azok azt az ülés előtt legalább 3 nappal korábban megkapják. **A polgármesteri vagy alpolgármesteri tisztség egyidejű betöltetlensége esetén, illetőleg tartós akadályoztatásuk esetén a képviselő-testület ülését az Ügyrendi, Környezetvédelmi és Közbiztonsági Bizottság elnöke hívja össze és vezeti.**

(2) Sürgős, halasztást nem tűrő esetekben a képviselő-testület azonnal összehívható, telefonon szóban, vagy szöveges üzenettel. Ez esetben részükre, az ülés kezdete előtt kell átadni a meghívót és a mellékleteit.

**(3) A határozatképtelenség esetén a testületi ülést 15 napon belül ismételten össze kell hívni. A megismételt testületi ülés napirendjébe új pontok is felvehetők. Amennyiben a megismételt testületi ülés is határozatképtelen, a napirendi pontokat a következő soros testületi ülésen, annak napirendi pontjaival együtt kell megtárgyalni.**

**19. §**

(1) A képviselő-testület ülésén tanácskozási joggal állandó jelleggel jelen lehet a jegyzőn kívül a polgármester által meghívott személy, helyi civil társadalmi szervezet, valamint egyház meghatározott képviselője, illetve a napirend témájához kapcsolódóan az érintett személy, intézmény, társaság, vagy egyéb civil szervezetek képviselője.

(2) A meghívott akadályoztatása esetén az őt felhatalmazással helyettesítő megbízottat is megilleti a tanácskozási jog. A helyettesítés tényéről a helyettesítő megbízott az ülés megkezdése előtt a polgármestert tájékoztatja, és bemutatja a helyettesítésre irányuló, teljes bizonyító erejű írásbeli meghatalmazása.

**(3) A tanácskozási jog gyakorlásának megengedhetősége tekintetében a polgármester dönt.**

**20. §**

**Az ülések nyilvánossága és a zárt ülés**

(1) A képviselő-testület, valamint a bizottságok ülései nyilvánosak.

(2) Az ülések időpontjáról, helyéről és napirendjéről a jegyző köteles a lakosságot tájékoztatni a hirdetőtáblára kifüggesztett-, illetve a település honlapján közzétett közleményben a meghívók kipostázásának napján, illetve az ülés összehívásának napján.

(3) A képviselő-testület zárt ülést tart összeférhetetlenségi, méltatlansági, kitüntetési ügy tárgyalásakor, fegyelmi büntetés kiszabása, valamint vagyonnyilatkozattal kapcsolatos eljárás esetén, az érintett kérésére választás, kinevezés, felmentés, vezetői megbízás adása, annak visszavonása, fegyelmi eljárás megindítása és állásfoglalást igénylő személyi ügy tárgyalásakor.

(4) Zárt ülést rendel el a vagyonával való rendelkezés esetén, továbbá az általa kiírt pályázat feltételeinek meghatározásakor, a pályázat tárgyalásakor, ha a nyilvános tárgyalás az önkormányzat vagy más érintett üzleti érdekét sértené.

(5) A zárt ülésen a képviselő-testület tagjai, a jegyző, továbbá meghívása esetén a polgármesteri hivatal köztisztviselője, az érintett, a szakértő, a nemzetiségi önkormányzat elnöke kizárólag az általa képviselt nemzetiséget érintő ügy tárgyalásakor titoktartási kötelezettséggel vehet részt.

(6) A zárt ülésen való tárgyalást az előterjesztő kezdeményezi, de arra az illetékes bizottság, a polgármester, bármely képviselő vagy a jegyző is javaslatot tehet.

(7) A zárt ülésen tárgyalt napirendi ponthoz tartozó előterjesztés és a tárgyalás során elhangzottak, és a zárt ülés kapcsán keletkezett adatok - a közérdekű adatok és a közérdekből nyilvános adatok, illetve a zárt ülésen hozott döntés kivételével - titkosak.

(8) A zárt ülésről, külön, 2 példányban, jegyzőkönyvet kell készíteni, melybe csak a Képviselők, a tárgyban közvetlenül érintettek, hivatalos megbízottaik, a polgármester és a jegyző tekinthet be.

(9) Zárt ülésen hozott határozatot (döntést) „Z” jelöléssel ellátva a többi döntéssel egyidejűleg ki kell hirdetni, betartva az adatvédelemről, valamint a közérdekű adatok megismeréséről szóló jogszabályok rendelkezéseit.

**21. §**

**A képviselő-testület ülésének menete**

(1) A képviselő-testület ülésének menete:

1. A levezető elnök az ülés megnyitását követően megállapítja a megjelentek létszámát, az ülés határozatképességét.
2. A polgármester 2 fő jegyzőkönyv-hitelesítő személyt javasol, akiket a Képviselő-testület egyszerű többséggel megszavaz.
3. Javaslatot tesz a megvitatásra kerülő napirendekre, a meghívók kiküldése után érkezett sürgősségi indítványok tárgyalására és a tárgyalás sorrendjére.
4. A képviselő-testület nyílt szavazással dönt az ülés napirendi pontjainak elfogadásáról.
5. a polgármester tájékoztatást ad a lejárt határidejű képviselő-testületi határozatok végrehajtásáról és a legutóbbi testületi ülés óta eltelt időben bekövetkezett eseményekről.
6. A képviselő-testület nyílt szavazással dönt a beszámoló elfogadásáról.
7. A levezető elnök napirendi pontonként külön-külön megnyitja, vezeti, lezárja és összefoglalja a vitát.
8. Elsőként a napirend előadóját illeti meg a szó, aki az előterjesztett írásos anyaghoz szóbeli kiegészítést tehet.
9. A levezető elnök előterjesztett döntésenként szavazásra bocsájtja a határozati javaslatokat, rendeleteket.
10. Először a módosító és kiegészítő indítványokról dönt a testület, majd az eredeti határozati javaslatról.
11. A szavazás az egyik kéz magasba tartásával manuálisan történik.
12. Az elnök kihirdeti a szavazás eredményét és az elfogadott határozatokat.

**(2) Napirend előtti felszólalásra bármelyik képviselő, vagy tanácskozási joggal jelen lévő személy kérhet engedélyt, melynek megadásáról a polgármester dönt. Megtagadás esetén e tárgyban a képviselő-testület vita nélkül határoz.**

**(3) A napirend előtti felszólalás legfeljebb 3 percig tarthat, amelyet a kérelmező kérésére, indokolt esetben a polgármester további 2 perccel meghosszabbíthat.**

**(4) A napirend előtti felszólaláshoz kapcsolódóan vitának és határozathozatalnak helye nincs.**

**(5) Az ülés napirendjére a polgármester tesz javaslatot. Az ülés napirendje lehetőség szerint rendelettervezet, döntést igénylő ügy, beszámoló és tájékoztató sorrend szerint épül fel.**

**(6) Az interpellációra és a kérdésre a napirend végén kerül sor.**

(7) A levezető elnök jogai és kötelességei az ülés során:

1. folyamatosan figyelemmel kíséri a határozatképességet, határozatképtelenség esetén az ülést berekeszti,
2. biztosítja a képviselők interpellációs, kérdezési jogát, ehhez megadja a szót,
3. az ülésen tanácskozási joggal nem rendelkező résztvevőnek megadja a szót, ha a képviselő-testület nyílt szavazással, egyszerű szótöbbséggel ezt jóváhagyja,
4. tárgyalási szünetet rendel el a tanácskozás folyamatát akadályozó körülmény felmerülésekor,
5. az ülést meghatározott időre megszakítja vagy berekeszti,
6. megtagadja a szót a további hozzászólást kérőtől, amennyiben a már feltett kérdésére adott választ a képviselő-testület nyílt szavazással, egyszerű szótöbbséggel elfogadta,
7. **indítványozhatja a tárgyalt napirend keretében a vita lezárását a vita 15. percétől, erről a képviselő-testület nyílt szavazással, egyszerű szótöbbséggel dönt,**
8. **figyelmezteti azt a hozzászóló, akinek tanácskozáshoz nem illő, másokat sértő a fogalmazása,**
9. **rendreutasítja azt, aki a képviselő-testülethez méltatlan magatartást tanúsít,**
10. figyelmezteti azt a hallgatóságban megjelent állampolgárt, aki a tanácskozás rendjét magatartásával zavarja, ismételt rendzavarása esetén a terem elhagyására is kötelezheti.

(8) A tájékoztató napirendek felett nem lehet vitát nyitni. Azokat a napirendeket, amelyek tárgyalása elmaradt, fel kell venni a munkaterv szerint soron következő ülés napirendjére. A napirend előadója a szavazás megkezdése előtt bármikor javasolhatja a téma napirendről történő levételét, a javaslatról a képviselő-testület vita nélkül, egyszerű szótöbbséggel határoz.

(9) A napirend tárgyalása során és a szavazás előtt a jegyzőnek szót kell adni, amennyiben bármely javaslat, vagy indítvány tekintetében törvényességet érintő észrevételt kíván tenni.

**22. §**

**Előterjesztés**

(1) Előterjesztésnek minősül:

1. a határozati javaslat,
2. a rendelettervezet,
3. a beszámoló,
4. a tájékoztató.

(2) Az előterjesztés megtételére jogosultak:

1. a képviselő-testület bizottságai,
2. a polgármester,
3. a képviselő-testületi tag,
4. a jegyző,
5. az önkormányzati fenntartású intézmény vezetője.

(3) A képviselő-testületi ülésre az előterjesztés általában írásban, kivételesen szóban kerül benyújtásra. A határozati javaslatot akkor is írásban kell benyújtani, ha az előterjesztésre szóban kerül sor. Halaszthatatlan esetben a Polgármester engedélyezheti az írásba foglalt előterjesztésnek és határozati javaslatnak az ülésen történő kiosztását.

(4) A Képviselő-testület éves munkatervében határozza meg azokat az előterjesztéseket, amelyeket bizottság nyújt be, továbbá amely előterjesztések a bizottság állásfoglalásával nyújthatók be a képviselő-testületnek, kivéve a sürgősségi indítvány által tárgyalt ügyeket. A bizottság a véleményét a testületi ülésen írásban vagy szóban terjesztheti elő.

(5) A sürgősségi indítvány előterjesztésére a képviselő-testületi bizottság elnökei, a polgármester, a képviselők és a jegyző jogosult. Sürgősségi indítványnak minősül minden olyan indítvány, mely a meghívóban nem szerepel vagy az ülés előtt az illetékes bizottság indítvány hiányában nem tárgyalja.

(6) Az előterjesztésnek tartalmaznia kell:

1. a tárgy pontos meghatározását,
2. az előkészítésben résztvevők megnevezését,
3. a döntés-előkészítés során beszerzett véleményeket,
4. az adott tárgykörrel kapcsolatos hatályos jogszabályok pontos felsorolását,
5. utalást azokra a dokumentumokra, döntésekre, szabályzatokra, melyek az adott előterjesztéshez kapcsolódnak,
6. a korábban hozott kapcsolódó döntéseket – amennyiben a képviselő-testület által már tárgyalt tárgykörben készül előterjesztés
7. egyértelműen megfogalmazott határozati javaslatot,
8. a hozandó döntés indokainak felsorolását,
9. vagylagos előterjesztés esetén egymástól elkülöníthető megfogalmazásokat, döntési alternatívákat – bemutatva az egyes döntések következményeit, előnyeit, hátrányai,
10. az adott döntés meghozatalának pénzügy vonzatát és a költségvetésre gyakorolt hatását, az adott költségvetési sor megjelölésével,
11. költség felmerülése esetén, hogy milyen forrásból biztosítható annak fedezete,
12. szükség szerint a felelős és a végrehajtási határidő megjelölését.

(7) A lakosság széles körét érintő kérdésekben – ha az előterjesztés előkészítésére legalább 3 hónap rendelkezésre áll – hatásvizsgálatot kell készíteni a döntések várható következményeiről, amit az előterjesztésben be kell mutatni, be kell számolni a közzétett rendelet-tervezetekre érkezett lakossági jelzésekről és egyéb szervek véleményéről.

**23. §**

**Döntéshozatal**

(1) Az egyszerű szótöbbséggel hozott határozathoz a jelenlévő képviselők több, mint a felének (legkevesebb 3 fő képviselő) az egybehangzó szavazata szükséges.

(2) Minősített többség - azaz a megválasztott képviselők több, mint a felének szavazata, azaz legalább 4 szavazat – szükséges a Mötv. 50. §-ában meghatározott esetekben, továbbá:

1. a képviselő-testület munkatervének és gazdasági programjának elfogadásához,
2. a település rendezési tervének elfogadásához,
3. hitelfelvételhez
4. kitüntetéshez (díszpolgári cím adományozásához)
5. helyi népszavazás kiírásához
6. önkormányzati társulás létrehozása, megszüntetése, abból történő kiválás, a társulási megállapodás módosítása, társuláshoz, érdekképviseleti szervezethez való csatlakozás, abból történő kiválás;
7. intézmény alapítása, átszervezése, megszüntetése,
8. külföldi önkormányzattal való együttműködési megállapodás megkötéséhez, nemzetközi önkormányzati szervhez való csatlakozáshoz,
9. zárt ülés elrendeléséhez,
10. képviselő kizárásához,
11. a Képviselő-testület önfeloszlatásának kimondásához,
12. a polgármester elleni, tisztsége megszüntetésére irányuló kereset benyújtása,
13. a hatáskör átruházása és átruházott hatáskörnek a képviselő-testület döntési jogkörbe vonása, az önkormányzat vagyonára vonatkozó rendelete szerint az önkormányzati vagyon elidegenítése, megterhelése, egyéb hasznosítása,

(3) Szavazni személyesen kell.

(4) A szavazás nyílt vagy titkos

**(5) A nyílt szavazás névszerinti is lehet**.

(6) Névszerinti szavazást kell elrendelni, ha azt a törvény előírja, vagy a Képviselő-testület tagjainak több, mint fele azt indítványozza. Ügyrendi kérdésben névszerinti szavazást tartani nem lehet.

(7) A névszerinti szavazás során az elnök felolvassa a Képviselő-testület tagjainak nevét, és a jelen lévő tagok – a nevük felolvasását követően- „igen”-nel vagy „nem”-mel, vagy „tartózkodom”-al szavaznak. A külön hitelesített névsort a jegyzőkönyvhöz kell csatolni.

(8) A Képviselő-testület döntéseit általában nyílt szavazással – kézfelemeléssel – hozza.

(9) A Képviselő-testület titkos szavazást tart mindazokban az ügyekben, amelyekben a Mötv. ezt lehetővé teszi. A titkos szavazást bármely képviselő kezdeményezheti, a kezdeményezésről a Képviselő-testület egyszerű szótöbbséggel dönt. A titkos szavazás szavazófülkében, urna igénybevételével történik, a szavazás számszerű eredményét és a döntést határozat formájában a testületi ülésről készült jegyzőkönyv tartalmazza.

(10) Amennyiben a Mötv. szerint az érintett hozzájárulása szükséges a nyílt testületi ülés tartásához – a testületi ülés kezdetéig – az érintettet írásban nyilatkoztatni kell, hogy beleegyezik-e a napirend nyílt ülésen való tárgyalásába.

**24. §**

(1) A bizottságok üléseiket a Képviselő-testület üléseihez igazodóan szükség szerint tartják. A bizottság ülését az elnök hívja össze és vezeti.

(2) A bizottsági ülést össze kell hívni:

1. a Képviselő-testület döntése alapján,
2. a Polgármester indítványára
3. legalább 2 bizottsági tag kezdeményezésére.

(3) Bármely képviselő javaslatot tehet valamely – a bizottság feladatkörébe tartozó – ügy megtárgyalására. A bizottság elnöke az indítványt a bizottság legközelebbi ülése elé terjeszti, melyre köteles meghívni az indítványozó képviselőt.

(4) A bizottság azokban az esetekben tart zárt ülést, amelyekben azt a Mötv. kötelezővé teszi, illetve ha arra lehetőséget biztosít, és az érintett ezt kéri. Döntéseiről azonban csak a bizottság elnöke adhat tájékoztatást.

**25. §**

**Kizárás a döntéshozatalból**

**(1) A Képviselő-testület döntéshozatalából kizárható az, akit, vagy akinek a hozzátartozóját az ügy személyesen érinti. Olyan döntéshozatali eljárás esetén, mely során az ügy a Képviselő-testület bármely tagjának, vagy hozzátartozójának vagyoni vagy üzleti érdekeit közvetlenül vagy közvetve érintheti, a Képviselő-testület ülését vezető elnök a döntéshozatal előtt köteles, az érintettséget vizsgáló kérdést feltenni.**

**(2) Az (1)-ban vizsgált érintettséget a képviselő köteles bejelenteni.**

**(3) Az (1) és (2) pont alapján megállapított érintettség esetén a kizárásról az érintett települési képviselő javaslatára, vagy bármely más képviselő javaslatára a Képviselő-testület dönt. A döntéshez minősített többség szükséges.**

**(4) A kizárt települési képviselőt a határozatképesség szempontjából jelenlevőnek kell tekinteni.**

**26. §**

**Jegyzőkönyv**

(1) Az ülésről jegyzőkönyvet kell készíteni, amely tartalmazza:

1. a testületi ülés helyét, időpontját, a megjelent önkormányzati képviselők nevét, a meghívottak nevét, megjelenésük tényét;
2. a javasolt, elfogadott és tárgyalt napirendi pontokat;
3. az előterjesztéseket;
4. az egyes napirendi pontokhoz hozzászólók nevét, részvételük jogcímét, a hozzászólásuk, továbbá az ülésen elhangzottak lényegét;
5. a szavazásra feltett döntési javaslat pontos tartalmát;
6. a döntéshozatalban résztvevők számát;
7. a döntésből kizárt önkormányzati képviselő nevét és a kizárás indokát;
8. a jegyző jogszabálysértésre vonatkozó jelzését;
9. a szavazás számszerű eredményét;
10. a hozott döntéseket.

(2) A képviselő-testület ülésének a jegyzőkönyvét 4 példányban kell elkészíteni, a jegyzőkönyvet a polgármester a jegyző, és a 2 fő jegyzőkönyv-hitelesítő írja alá. A jegyzőkönyv közokirat, amelynek elkészítéséről a jegyző gondoskodik. A zárt ülésről külön jegyzőkönyvet kell készíteni. A jegyzőkönyvet és annak mellékleteit az ülést követő tizenöt napon belül a jegyző köteles megküldeni a Heves megyei Kormányhivatalnak.

(3) A választópolgárok - a zárt ülés kivételével - betekinthetnek a képviselő-testület előterjesztésébe és ülésének jegyzőkönyvébe. A közérdekű adat és közérdekből nyilvános adat megismerésének lehetőségét zárt ülés tartása esetén is biztosítani kell. A zárt ülésen hozott képviselő-testületi döntés is nyilvános.

(4) A testületi ülés nyilvános részét mellékleteivel együtt – a lakosság tájékoztatása érdekében – a település honlapján is meg kell jelentetni.

**27. §**

(1) A bizottság üléséről 4 példányban készül jegyzőkönyv, amely az elhangzott felszólalások rövid ismertetését, a hozott döntést, valamint – külön indítványra – a kisebbségi véleményeket tartalmazza.

(2) A jegyzőkönyvet az elnök, valamint a bizottság 1 tagja írja alá. A bizottsági jegyzőkönyvet a 26.§ (2) pontja szerint kell továbbítani.

**V. fejezet**

**A KÉPVISELŐ-TESTÜLET DÖNTÉSEI**

**28. §**

**Határozat**

(1) A Képviselő-testület normatív határozatait külön-külön évente egytől kezdődő folyamatos arab számokkal kell ellátni

(2) A határozat megjelölése tartalmazza a Képviselő-testület megnevezését, a határozat sorszámát, az elfogadásának dátumával, valamint a határozat megjelölését a következők szerint:

„Gyöngyöspata Város Önkormányzata Képviselő testületének …./2014. (……..) határozata”.

(3) A határozatnak a megjelölésén kívül tartalmaznia kell:

1. a Képviselő-testület döntését,
2. a szükséges intézkedéseket,
3. a végrehajtásért felelős megnevezését,
4. a végrehajtás határidejét.

(4) A testületi határozatokról a jegyző betűrendes és határidős nyilvántartást vezet. A határozatokat elfogadásukat követő 5 munkanapon belül meg kell küldeni a végrehajtásért felelős személyeknek és szerveknek.

(5) Nem minősül normatív határozatnak, így nem kell sorszámozással ellátni az alábbi döntéseket:

1. az ügyrendi kérdésekben hozott döntés (napirend elfogadása, döntés szavazás módjáról, döntés személyes érintettségről),
2. a tájékoztatók, beszámolók elfogadása,
3. a képviselői felvilágosítás-kérésre, valamint
4. a kérdésre adott válasz elfogadásáról.

**29. §**

**Rendeletalkotás**

(1) A Képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján annak végrehajtására önkormányzati rendeletet alkot.

(2) Önkormányzati rendelet megalkotását, módosítását és hatályon kívül helyezését kezdeményezheti:

1. a polgármester,
2. a települési képviselő,
3. az önkormányzat bizottságai,
4. a jegyző,
5. erre irányuló népi kezdeményezés.

(3) A kezdeményezést a polgármesterhez kell benyújtani, aki azt az illetékes bizottsággal és a jegyzővel véleményezteti, majd a Képviselő-testület elé terjeszti. A rendeletalkotás szükségességében a Képviselő-testület foglal állást.

(4) A Képviselő-testület megbízhatja bármely bizottságát a rendelettervezet előkészítésével. A rendelettervezetet a jegyző minden esetben véleményezi.

(5) A képviselő-testület rendeletei évente elölről kezdődő sorszámmal vannak ellátva.

(6) Az önkormányzati rendelet megjelölése - az alábbi sorrendben -

a) „Gyöngyöspata Város Képviselő-testületének” fordulatát, mint a rendelet megalkotójának megjelölését,

b) a rendelet sorszámát arab számmal,

c) a „/” jelet,

d) a rendelet kihirdetésének évét,

e) zárójelben a rendelet kihirdetésének hónapját római számmal és napját arab számmal,

f) az „önkormányzati rendelete” kifejezést és

g) a rendelet címét „-ról, -ről” raggal

foglalja magában.

(7) A Képviselő-testület által megalkotott önkormányzati rendeletet – 3 napon belül – ki kell hirdetni.

(8) Az önkormányzati rendelet kihirdetése a szabályszerűen megalkotott és aláírt rendelet teljes szövegének a hirdetőtáblán való kifüggesztésével történik.

(9) A kihirdetett rendeletet a település honlapján kötelező közzétenni.

**VI. fejezet**

**KÖZMEGHALLGATÁS, LAKOSSÁGI FÓRUMOK**

**30. §**

(1) A Képviselő-testület közmeghallgatással és lakossági fórumok szervezésével teremt lehetősséget az állampolgárok és közösségeik számára a helyi ügyekben való részvételre.

(2) Közmeghallgatást a Képviselő-testület minden évben egy alkalommal tart.

(3) A közmeghallgatás összehívására és lefolytatására a Képviselő-testületi ülésre vonatkozó szabályok értelemszerűen irányadóak.

**31. §**

(1) A Képviselő-testület – szükség szerint – lakossági fórumot szervez:

1. a lakosság széles körét érintő, fejlesztési, beruházási kérdésekben,
2. fontosabb döntések előkészítése során a véleménynyilvánításra,
3. a közvetlen tájékoztatásra,
4. közérdekű bejelentésre, vagy javaslattételre.

(2) Fontosabb lakossági fórumok:

1. közmeghallgatás
2. állampolgári közösségek rendezvényei,
3. érdekegyeztető tanácskozás.

**VII. fejezet**

**AZ ÖNKORMÁNYZAT VAGYONA ÉS GAZDÁLKODÁSA**

**AZ ELLENŐRZÉS**

**32. §**

(1) Az önkormányzat a tulajdonára és a vagyonával való gazdálkodásra vonatkozó legfontosabb szabályokat külön rendelettel határozza meg.

(2) A Képviselő-testület az önkormányzat költségvetéséről rendeletet alkot. Megalkotására nézve a vonatkozó jogszabályok az irányadóak. A gazdálkodásra vonatkozó részletes előírásokat a költségvetésről szóló rendelet állapítja meg.

(3)A Képviselő-testület az önkormányzat költségvetését az alábbiak szerint állapítja meg:

1. a jegyző által összeállított és polgármester által előterjesztett költségvetési rendelettervezetet megvitatja és dönt annak jóváhagyásáról, illetve módosításáról.

**33. §**

(1) A Képviselő-testület az önkormányzati tulajdon és a vagyongazdálkodás szabályairól külön rendeletet alkot.

(**2) Az Önkormányzat vagyoni helyzetének alakulásáról a Képviselő-testület a lakosságot évente egyszer átfogóan tájékoztatja.**

**(3) A Képviselő-testület felhatalmazza a polgármestert, hogy az átmenetileg szabad pénzeszközök lekötéséről – a Képviselő-testület folyamatos tájékoztatása mellett – saját hatáskörben döntsön.**

**34. §**

(1) Az önkormányzat a gazdálkodásával kapcsolatos ellenőrző tevékenységet a jogszabályokban meghatározott szervek, a Polgármester, a Jegyző és a Pénzügyi bizottság útján látja el.

**(2) A saját intézmények pénzügyi ellenőrzését a helyi önkormányzat látja el. A helyi önkormányzat belső pénzügyi ellenőrzését a külön jogszabályok szerinti folyamatba épített, előzetes és utólagos vezetői ellenőrzés (pénzügyi irányítás és ellenőrzés) és eseti megbízással belső ellenőrzés útján biztosítja.**

(3) A helyi önkormányzat gazdálkodását az Állami Számvevőszék ellenőrzi.

**VIII. fejezet**

**AZ ÖNKORMÁNYZAT PERES ÜGYEI ESETÉN KÖVETENDŐ ELJÁRÁS**

**35. §**

(1) A peres eljárásokkal kapcsolatosan a következő eljárást kell követni:

1. Az önkormányzat, illetve az Önkormányzat hivatala ellen indított perről a Polgármestert, a Képviselő-testület tagjait, és a bizottsági tagokat a lehető legrövidebb időn belül elektronikus levélben vagy levélben tájékoztatni kell.
2. Per indítására vonatkozó döntést a soron következő képviselő-testületi ülésen, vagy sürgősség esetén rendkívüli testületi ülésen előterjesztésben kell tárgyalni.
3. Folyó peres eljárásban született ítéletekről a lehető legrövidebb időn belül elektronikus levélben vagy levélben tájékoztatni kell a Képviselő-testület tagjait és a bizottsági tagokat.
4. Indokolt esetben az Önkormányzat érdekeinek védelmében a Polgármester kezdeményezheti a szóban forgó kérdés Bizottságok általi tárgyalását.
5. A jogi képviselőkkel kötött szerződésekben, peres képviseletre vonatkozó megbízásokban kifejezetten elő kell írni az Önkormányzat haladéktalan írásbeli tájékoztatását minden, a jogvitát érintő lényeges eseményről, iratról

**IX. fejezet**

**AZ ÖNKORMÁNYZAT HIVATALA**

**36. §**

(1) A Képviselő-testület az Önkormányzat működésével, valamint az államigazgatási ügyek döntésre való elkészítésével és a végrehajtással kapcsolatos feladatok ellátására egységes hivatalt hoz létre, Gyöngyöspatai Polgármesteri Hivatal elnevezéssel.

(2) A Polgármesteri Hivatalának Szervezeti és Működési Szabályzatát külön rendelet szabályozza.

**X. fejezet**

**A nemzetiségi önkormányzat**

**37. §**

(1) Gyöngyöspata településen Roma Nemzetiségi Önkormányzat működik.

(2) A nemzetiségi önkormányzat szervezeti és működési rendjét - törvény keretei között - saját hatáskörben állapítja meg.

(3) A nemzetiségi önkormányzat részére az Önkormányzat által támogatásként rendelkezésre bocsátott pénzügyi forrás mértékét a mindenkori költségvetési rendelet határozza meg.

(4) A nemzetiségi önkormányzat elnökét tanácskozási joggal meg kell hívni a képviselő-testület, a bizottságok ülésére, ha a nemzetiség helyzetét érintő kérdés szerepel a napirenden.

(5) A Képviselő-testület együttműködési megállapodás keretében rendelkezik a Roma Nemzetiségi Önkormányzattal a költségvetés elkészítésének, jóváhagyásának eljárási rendjéről, a költségvetési gazdálkodással, az információs és adatszolgáltatási, valamint a nyilvántartási tevékenységgel és vagyonkezeléssel összefüggő szabályokról.

(6) Az együttműködési megállapodásban rendelkezni kell az önkormányzati működés személyi és tárgyi feltételeinek biztosításáról, továbbá gondoskodni a működéssel kapcsolatos végrehajtási feladatok ellátásáról. A megállapodást minden év január 31. napjáig, általános vagy időközi választás esetén az alakuló ülést követő harminc napon belül felül kell vizsgálni.

(7) Az Önkormányzat viseli a nemzetiségi önkormányzat testületi üléseinek, döntéseinek, jegyzőkönyveinek előkészítésével, postázásával, sokszorosításával kapcsolatos költségit.

**XI. fejezet**

**CIVIL SZERVEZETEK, EGYESÜLETEK, ALAPÍTVÁNYOK**

**38. §**

Gyöngyöspata Város Önkormányzatának feladata a településen jelenleg hivatalosan bejegyzett civil szervezetekkel, egyesületekkel, alapítványokkal való együttműködés felvállalása. Célja a szervezetek és az Önkormányzat közötti kapcsolattartás erősítése. A településen működő civil szervezetek, egyesületek, alapítványok névsorát az SZMSZ 4. számú függeléke tartalmazza.

**XII. fejezet**

**ZÁRÓ RENDELKEZÉSEK**

**39. §**

(1) Jelen rendelet a kihirdetés napján lép hatályba.

(2) Jelen rendelet elfogadásával a Képviselő-testület hatályon kívül helyezi a többször módosított 8/2013 ( III.20.) önkormányzati rendeletét.

***Gyöngyöspata, 2014. november 06.***

***Hevér Lászlóné Dr. Sárvári Eszter***

***polgármester jegyző***

Kihirdetés napja: 2014. november ….

***Dr. Sárvári Eszter***

***jegyző***